Niels Viggo Bentzon

Niels Viggo Bentzon (24. august 1919 i København – 25. april 2000 smst) var en dansk komponist, pianist og organist.

Bentzons forældre var professor, dr. jur. Viggo Bentzon (1861-1937) og pianist Karen Emma Bentzon født Hartmann (1882-1977). Han var således J.P.E. Hartmanns oldebarn og fætter til komponisten Jørgen Bentzon, forfatteren Inger Bentzon og fløjtenisten Johan Bentzon. Han blev uddannet på Det Kgl. Danske Musikkonservatorium i 1941 som elev af bl.a. Knud Jeppesen og Leo Mathisen og tog organisteksamen i 1942. Modtog Det anckerske Legat i 1947. Og har to sønner Karl-Henrik Bentzon (f. 14.september 1942 d. 24.09.1992) Nikolaj Bentzon f.19649

Niels Viggo Bentzon var uddannet pianist, men som komponist var han selvlært, og hans musik grundede sig ofte i hans fremragende improvisationstalent i sådan en grad, at mange af kompositionerne, i hvert fald klaverværkerne, kan karakteriseres som nedskrevne improvisationer. Stilgrundlaget er neoklassikken, med inspiration fra Paul Hindemith, Johannes Brahms, Bartók, Carl Nielsen og lidt ældre samtidige danske komponister som Franz Syberg og fætteren Jørgen Bentzon. Senere kom også indtryk fra Britten, Schönberg, Alban Berg og Igor Stravinskij til. I tiden omkring 1950 brugte han nogen grad den såkaldte metamorfoseteknik.

Fra ca. 1960 foretog han et skift i kompositionsstilen hen mod tolvtonemusik. Men sideløbende udfoldede han sig i de næste 20 år hyppigt inden for fluxus- og happeninglignende udtryksformer. Det var med til at gøre ham til den mest kendte komponist inden for den danske samtidsmusik. I sine seneste år vendte han dog tilbage til mere enkle og tonale udtryksformer.

Ud over sin rolle som pianist og komponist har han været aktiv som underviser både i Århus og i København. I sine unge dag var han en flittig musikanmelder og debattør. Desuden har han skrevet musikfaglige bøger og artikler samt digte, noveller og anden fiktion. Endvidere har han udstillet som tegner og maler. I 1940'erne og 1950'erne varetog han flere musikkulturelle tillidshverv og var bl.a. medlem af den internationale jury i forbindelse med Verdensmusikdagene (ISCM) i Baden-Baden i 1955.

Bentzon komponerede omkring 620 værker, heraf 60 orkesterværker, 120 kammermusikværker, 30 orgel- og vokalværker, balletter, solokoncerter, underlægningsmusik til radio, film og tv samt operaerne Faust III (1964) og Automaten (1973). Et af hans kendteste værker er Det tempererede Klaver, inspireret af Bach, der består af 12 samlinger på hver 24 præludier og 24 fugaer, i alt 576 klaverstykker.

I 1984 lavede Niels Viggo Bentzon treklangen D/Eb/Bb (udtales D-S-B) til DSB, der stadig bruges som udkaldslyd i DSB’s tog, blandt andet IC3 og IR4.
Jinglen blev også brugt på Banedanmarks stationer indtil 2012, da stationerne fik deres egen.

Han er begravet på Frederiksberg Ældre Kirkegård.

Hæder 
 1954: Henri Nathansens Mindelegat
 1961: Carl Nielsens Mindelegat og Svend Wilhelm Hansens Æreslegat
 1961: Professor Ove Christensens Ærespris
 1965: Carl Nielsen-prisen
 1965: Ridder af Dannebrog
 1966: Ærespris fra Statens Kunstfond
 1970: Produktionspræmie fra Statens Kunstfond
 1971: Stipendium fra Statens Humanistiske Forskningsråd
 1977: Ludvig Schytte og Hustrus Mindelegat
 1977: Ridder af 1. grad af Dannebrog

Kilder m.m. 

 Jens Staubrand: Kierkegaard International Bibliography Music Works and Plays, Copenhagen 2009. In English and Danish. 
 Kraks Blå Bog 1974
 Gyldendals encyklopædi
 Samlede søgeresultat fra DVM (Det virtuelle Musikbibliotek)
 Omtale og værkliste  på Edition Wilhelm Hansens website
 Kort omtale  fra pladeselskabet Naxos
  Frederiksberg ældre kirkegård
 Anekdote om DSB-jingle komponeret af Niels Viggo Bentzon

Eksterne henvisninger 
 
 Niels Viggo Bentzon på Dansk Forfatterleksikon

Slægten Hartmann
Komponister fra Danmark
Organister fra Danmark
Pianister fra Danmark
Komponister af tolvtonemusik
Klassiske komponister fra det 20. århundrede
Danskere i 1900-tallet
Riddere af 1. grad af Dannebrog
Niels Viggo
Musikkritikere fra Danmark
Personer i Kraks Blå Bog (afdøde)
Personer i Dansk Biografisk Leksikon
Ansatte ved Det Kgl. Danske Musikkonservatorium
Personer fra København